text: Nógv at vinna: Minni enn 10.000 av 320.000 tonsum ið russisk skip lossa koma upp á land
text: #000000
text: Munandi meira kann fáast burtur úr at veita tænastur til russisk fiskiskip í føroyskum havnum. Tey seinastu níggju árini hava russisk skip í Føroyum í miðal umlastað 319.500 tons um árið av frystum uppsjóvarfiski, men lítið og einki av hesum kemur upp á land í føroyskar frostgoymslur.
text: #000001
text: Tað vísir ein uppgerð sum stjórin á Bergfrost, Símin Pauli Sivertsen, hevur lagt fram við støði í almennum hagtølum og innanhýsis upplýsingum úr vinnuni. Skipini fiska árliga umleið 100.000 tons av uppsjóvarfiski í føroyskum sjógvi og restina í altjóða sjógvi uttan fyri tað føroyska 200-fjórðinga sjómarkið.
text: #000002
text: Tilsamans umfata nærum 97 prosent av hesum umlastingar- og landingarvirksemi lossing millum skip, meðan einans stívliga trý ps. umfata lossing í land, vísir framløgan “Russisk skip í føroyskum havnum”.
text: #000003
text: Frostgoymslurnar í Føroyum hava tilsamans sambært Símin Paula Sivertsen alt ov lágan goymslukapacitet til at kunna handfara tær stóru nøgdir talan er um hjá teimum russisku skipunum.
text: #000004
text: “Orsøkin til at skipini lossa so lítlan part í land er at tann samlaða goymsluorkan á føroyskum frostgoymslum er ov lítil,” viðmerkti stjórin á Bergfrost. “Vit hava heilt einfalt ikki nóg stórt lagurpláss til teirra eftirspurning.”
text: #000005
text: Alt bendir á at her kunnu liggja stórir møguleikar í at menna og útbyggja ta føroysku flutnings- og goymsluvinnuna.
text: #000006
text: “Vit fáa alla tíðina fyrispurningar frá russarum um at lossa teirra skip,” segði Símin Pauli Sivertsen. “So tað liggur eitt stórt potentiali í russiskum skipum í føroyskum havnum, sum vit kundu fingið rættiliga nógv meira burturúr. Har er ein heilur hópur at fara eftir, um vit vilja menna hendan partin av tí maritima geiranum.”
text: #000007
text: Tíðarskeiðið við nevndu hagtølum strekkir seg frá og við 2014 til og við 2022, og fiskasløgini eru svartkjaftur, makrelur og sild. Kongafiskur og “onnur fiskasløg” eru eisini listað men umboða munandi smærri nøgdir, hóast fitt var av lodnu okkurt ár.
text: #000008
text: Virksemið var sum mest í 2017, tá 373.471 tons av frystum vórðu umlastað og landað, harav 371.721 vórðu lossað millum skip og smá 750 tons lossað í land.
text: #000009
text: Eitt annað lutfalsliga virkið ár var 2019, sum sá 350.714 tons umlastað, harav alt millum skip og einki í land. Eitt líknandi ár var 2018, tá 346.986 tons vórðu umlastað burturav millum skip.
text: #000010
text: Tað árið hvar ið minst av hesum virksemi fyrifórst var 2014, tá 250.901 tons vórðu flutt, harav 233.777 umlastað millum skip og 17.123 komu upp á land. Tað næst-minst virkna árið var í fjør, tá virksemið tilsamans fevndi um 279.406 tons, harav 252.076 vórðu umskipað og 27.230 lossað í land.
text: #000011
text: Lutfallið í nøgd millum fiskasløgini er umleið tað sama fyri heildina sum fyri tað umskipaða og, í flestu førum, eisini fyri tað landaða; í tí landaða er tó lutfallið størri av serliga sild men eisini nakað fyri onnur fiskasløg.
text: #000012
text: Svartkjaftur umboðar nærum 46 prosent av tí samlaða fiskinum, smá 45 ps. av tí umskipaða og upp ímóti 39 ps. av tí landaða. Makrelur er ein triðingur av tí samlaða, góð 32 ps. av tí umskipaða og ein góður fjórðingur av tí landaða. Sildin stendur fyri yvir 18 ps. av tí samlaða, beint undir 18 ps. av tí umskipaða og so mikið sum gott og væl einum fjórðingi av tí landaða. Kongafiskurin liggur beint undir eitt ps. av tí samlaða, somuleiðis av tí umskipaða og beint yvir eitt ps. av tí landaða. Fyri onnur fiskasløg er parturin stívliga eitt ps. av tí samlaða, eitt ps. av tí umlastaða og gott og væl seks ps. av tí landaða. Eitt ár sum týðiliga breyt frá miðaltølunum fyri onnur fiskasløg var 2018, tá umleið 24.000 tons av hesum, harav meginparturin lodna, vórðu umskipað tó uttan at nakað av tí varð lossað í land.
text: #000013